*A határozati javaslat elfogadásához*

***egyszerű***  *többség szükséges,*

*az előterjesztés* ***nyilvános ülésen tárgyalható****!*

*40. számú előterjesztés*

Bátaszék Város Önkormányzata Képviselő-testületének 2017. március 1-jén,

16,00 órakor megtartandó ülésére

*Az EFOP-1.2.11-16 kódszámú, Esély Otthon című felhívás keretében benyújtandó pályázat feltételeiről tájékoztatás*

*elkészítése érdekében pályázatíró megbízása*

|  |
| --- |
| **Előterjesztő:** dr. Bozsolik Róbert polgármester **Készítette:** Takácsné Gehring Mária aljegyző Bozsolik Zoltán városüzemeltetési mb. irodavezető  **Törvényességi ellenőrzést végezte:** Kondriczné dr. Varga Erzsébet jegyző**Tárgyalja:**Pénzügyi és Gazdasági Bizottság: 2017. 02. 28. |

**Tisztelt Képviselő-testület!**

Megjelent Magyarország Kormányának az EFOP-1.2.11-16 kódszámú „Esély Otthon” című pályázati felhívása a helyi önkormányzatok számára annak érdekében, hogy a kevésbé fejlett régiók 3000-20 000 fős településein élő, illetve lakóhelyként ezen településeket választani szándékozó 18-35 éves vidéki fiatalok számára reális alternatívává váljon a helyben maradás, illetve az oda költözés, ezáltal a vidék népességmegtartó ereje és versenyképessége javuljon.

Az érintett települések nyújthatnak be támogatási igényt **vissza nem térítendő 50-200 millió forint** összegben a projekt keretében megvalósítandó főbb tevékenységekre, amelyek a következők:

1. A támogatást igénylő vagy – amennyiben nem áll rendelkezésére saját tulajdonú ingatlan – konzorciumi partnerének tulajdonában lévő **ingatlanok kialakítása, felszerelése önálló lakhatás céljából, a projektben résztvevő, a célcsoportba tartozó fiatal egyének, illetve párok, családok számára.** A támogatási összeg maximálisan 50%-ának erejéig.
2. Fiatalok **életpálya-tervezését segítő helyi szolgáltatások nyújtása**, munkaszerzési ismeretek (pl. önéletrajzírás, interjú felkészítés, munkakeresési lehetőségek megismerése, továbbképzési és átképzési lehetőségek) bővítése. A támogatási összeg maximálisan 10%-ának erejéig.
3. A célcsoport bevonásával, a támogatási kérelemben benyújtott fejlesztési koncepción alapuló helyi lehetőségeket, értékeket, adottságokat feltáró, erre épülő **gazdasági együttműködéseket generáló tevékenységek szervezése**. A támogatási összeg maximálisan 10%-ának erejéig.
4. A 3. pont alapján a helyi gazdaságba való bekapcsolódást lehetővé tevő **ismeretátadás/helyi ösztönző rendszer kialakítása és nyújtása** célcsoport számára (legfeljebb a projekt lezárásáig). A támogatási összeg maximálisan 50%-ának erejéig.
5. **Személyre szabott felkészítés** a fejlesztési célterületen megvalósuló, hazai és uniós pályázati programokban való részvételre. A támogatási összeg maximálisan 10%-ának erejéig.
6. A fiatalok **helyben maradását támogató**, saját (dokumentált) **jó gyakorlatok folytatása,** vagy más településeken alkalmazott (dokumentált) jó gyakorlatok adaptálása. A támogatási összeg maximálisan 20%-ának erejéig.

**Fenti 1-6. pont közül minimum 4 tevékenység választása kötelező.**

Önállóan nem támogatható tevékenységek a projekt előkészítés, a projektmenedzsment, a kötelező tájékoztatás és nyilvánosság, valamint a horizontális (esélyegyenlőségi és környezeti fenntarthatósági) szempontok.

Előnyt jelent, amennyiben a kérelmet benyújtó

* már valósított meg uniós vagy hazai forrásból támogatott projektet,
* már valósított meg a jelen felhívás céljával megegyező programokat fiatalok számára,
* a településen jelenleg is találhatók szolgáltatások a fiatalok számára,
* együttműködési megállapodás különböző szervezetekkel a cél elérésének elősegítése érdekében.

Műszaki és szakmai elvárások:

* lakhatáshoz nyújtott támogatás keretében a lakosságszámból 1000 főként 1 célcsoportba tartozó fiatal,
* életpálya-tervezést segítő szolgáltatáson részt vevők száma 1000 főként 5 célcsoportba tartozó,
* ismeretátadáson részt vevő, ösztönzőben részesültek száma 1000 főként 1 célcsoportba tartozó fiatal,
* célcsoport elhelyezkedését szolgáló, helyi gazdasági lehetőségekre alapuló gazdaságfejlesztési cselekvési program,
* a projekt rendezvényein részt vevők száma 1000 főként 25 célcsoportba tartozó fiatal,
* hazai és európai foglalkoztatási fejlesztési programba belépők száma 1000 főként 2 célcsoportba tartozó fiatal,
* a program keretében felújításra kerülő ingatlanon végzett felújítási költségek nem haladhatják meg a bruttó 70 000 Ft/m2-t, építési engedélyköteles átalakítás esetén a 100 000 Ft/m2-t, továbbá az ingatlan felújítására elszámolható költségek négyzetméterre jutó költségei nem haladhatják meg a településen az elmúlt három évben értékesített ingatlanok átlagos négyzetméterárát,

További elvárás, hogy páronként, családonként önálló bejárattal, vizesblokkal, konyhával rendelkezzen az ingatlan, összközműves legyen. Felszereltségében biztosítani kell az internet elérést, laptopot, íróasztalt, felszerelt konyhát (főző és sütőberendezés, mikrohullámú sütő, mosogató). Beköltözhető személyenként maximum 50 m2 alapterület felújítása számolható el, és előnyben részesülnek a 30. életévet el nem érők. A megvalósítási időszak minimum 20 hónap, fenntartási időszak alatt minimum 60 hónapban lakott állapot, a lakhatásért pénzügyi ellentételezés nem szedhető, ellenben rezsi költségek fizetésére kötelezhetőek a projektbe bevont személyek.

* ösztönzők és támogatások nyújthatók a munkaerő-piaci hátrány kompenzálása céljából, a település közössége számára fontos, hiányzó tevékenységnek, foglalkozásnak számító szakember hiánypótlását szolgáló, és a fenti területen elhelyezkedő fiataloknak, akik életvitelszerűen a településen tartózkodnak, valamint állandó lakcímmel rendelkeznek.

A támogatás havi maximuma a minimálbér, illetve a garantált minimálbér, minimálisan 6, maximum 24 hónapig adható ösztönző.

* kötelező közösségi célú munka végzése a településen.

Érvényes pályázat benyújtásához elengedhetetlen egy együttműködési megállapodás kötése az Új Nemzedék Közhasznú Kft-vel, amely keretén belül térítésmentesen nyújtanak módszertani támogatást.

A projekt teljes időtartama alatt alkalmazni kell egy projektmenedzsert, egy pénzügyi vezetőt, illetve alkalmazhat egy projektasszisztenst és egy szakmai vezetőt.

A támogatás maximális mértéke az összes elszámolható költség 100 %-a. Előleg igényelhető, amely önkormányzat esetében a megítélt támogatás 100 %-a.

A kérelem benyújtására 2017. március 6-ától 2019. március 6-éig van lehetőség, de az egyes értékelési határnapig benyújtásra került projektek kerülnek együttesen elbírálásra.

Jelenlegi információink szerint a Baross u. 3. sz. alatt lévő épület átalakításának költsége elszámolható lenne a pályázati forrás terhére. A 2 lakás hasznos alapterülete összesen 190,74 m2. Az átalakítási munkákra vonatkozóan építési engedéllyel rendelkezünk, az építési engedély 2018.05.04. napig hatályos.

**Határozati javaslat:**

**EFOP-1.2.11-16 kódszámú „Esély Otthon” című felhívás keretében támogatási kérelem benyújtásáról szóló tájékoztató tudomásul vételére**

Bátaszék Város Önkormányzatának Képviselő-testülete az EFOP-1.2.11-16 kódszámú „Esély Otthon” című felhívás keretében benyújtandó pályázatra vonatkozó tájékoztatót megtárgyalta, az abban foglaltakat tudomásul veszi, és támogatja a támogatási kérelem benyújtását, mely során a Bátaszék, Baross u. 3.sz alatt 2 lakás kerül kialakításra a meglévő épület felújításával.

Határidő: 2017. március 6.

Felelős: Kondriczné dr. Varga Erzsébet jegyző

(a határozat megküldéséért)

Határozatról értesül. BKÖH városüzemeltetési iroda,

irattár